নাম না করে হুমায়ূনকে ‘গদ্দার’ বলে দিলেন অভিষেক

বহরমপুর: বেলডাঙায় (Beldanga) সাম্প্রতিক অশান্তি নিয়ে সরাসরি বিজেপিকে (BJP) দায়ী করলেন তৃণমূল কংগ্রেসের (Tmc) সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। বহরমপুরের সভা থেকে তিনি শুধু বিজেপিকেই তোপ দাগেননি, নাম না করে দলেরই বিধায়ক হুমায়ুন কবীরকেও (Humayun Kabir) কড়া ভাষায় আক্রমণ করেন। অভিষেকের বক্তব্যে স্পষ্ট, বেলডাঙার ঘটনায় ‘অভ্যন্তরীণ গদ্দারি’ ও বিরোধীদের মদতের অভিযোগে রাজনৈতিক পারদ চড়ছে মুর্শিদাবাদে।

সভায় বক্তব্য রাখতে গিয়ে অভিষেক বলেন, সভায় আসার আগেই তিনি বেলডাঙার অশান্তির খবর পান। তাঁর দাবি, দলের অনেকেই তাঁকে ওই পরিস্থিতিতে সভা না করার পরামর্শ দিয়েছিলেন। কিন্তু খোঁজখবর নিয়ে তিনি নিশ্চিত হন, এই অশান্তির পিছনে বিজেপির প্রত্যক্ষ ইন্ধন রয়েছে। অভিষেকের কথায়, “এই যে ঘটনা ঘটছে, এর পেছনে বিজেপির বাবুরাই ইন্ধন দিচ্ছে। এই মাটিতে আরেকজন গদ্দার তৈরি হচ্ছে।”

আরও পড়ুন: মালদার মঞ্চে নাগরিকত্ব ইস্যুতে বার্তা, মতুয়াদের ভরসা দিলেন প্রধানমন্ত্রী

নাম না করেই হুমায়ুন কবীরের দিকে ইঙ্গিত করে অভিষেক বলেন, বহরমপুরে সভা না করলে গদ্দারদের অক্সিজেন দেওয়া হতো। তাঁর দাবি, বেলডাঙার ঘটনার নেপথ্যে যাঁরা রয়েছে, তাঁদের প্রত্যক্ষ মদত ও উসকানি রয়েছে বলেই এই অশান্তি তৈরি হয়েছে। দলের ভিতরে শৃঙ্খলা ভাঙলে কড়া পদক্ষেপ নেওয়া হবে—এই বার্তাও স্পষ্ট করে দেন তিনি।

অভিষেক আরও বলেন, তৃণমূল কংগ্রেস মানুষের শান্তি ও সম্প্রীতিতে বিশ্বাস করে। রাজ্যে অশান্তি তৈরি করে রাজনৈতিক ফায়দা তুলতে চাইলে তা বরদাস্ত করা হবে না। একই সঙ্গে বিজেপির বিরুদ্ধে অভিযোগ তুলে তিনি বলেন, রাজ্যে বারবার অশান্তির পরিবেশ তৈরির চেষ্টা করছে গেরুয়া শিবির।

এই মন্তব্যের পর স্বাভাবিকভাবেই মুর্শিদাবাদের রাজনীতিতে নতুন করে উত্তেজনা তৈরি হয়েছে। বেলডাঙার অশান্তি ঘিরে তৃণমূলের অন্দরের দ্বন্দ্ব এবং বিজেপির ভূমিকা, দুই নিয়েই জোর চর্চা শুরু হয়েছে রাজনৈতিক মহলে।